Frederik Vad (S), 2025-05-07:
Tak for det, formand.
Hr. Lars Boje Mathiesen og Borgernes Parti har fremsat et beslutningsforslag, der skal fjerne alle nettoudgifter til ikkevestlige indvandrere og pålægge regeringen at lave en plan for at afvikle det.
Jeg vil gerne starte med at sige, at for Socialdemokratiet er det virkelig afgørende, at nettoudgifterne til ikkevestlige indvandrere bliver mindsket i den grad.
Vi ved fra de tal, som ministeren også var inde på, og som hr. Lars Boje Mathiesen også var inde på i sin præsentation af beslutningsforslaget, at vi har set et fald i udgifterne til ikkevestlige indvandrere, men det er også rigtigt, som både ministeren og ordføreren var inde på, at det fald kan man ikke bare sige er udtryk for, at udgifterne generelt rasler ned, for der er en række ting i den måde, vi opgør det på, som ikke er inkluderet i det tal; det er fuldstændig rigtigt.
Derfor er det, der er vigtigt for Socialdemokratiet, at føre en politik, der sørger for, at flest mulige mennesker i arbejde, at vi har en arbejdspligt, der gør, at særlig indvandrerkvinder slipper for at blive tvunget af deres mænd til ikke at arbejde, men skal ud af køkkenerne, at vi har styr på, hvor mange der kommer til landets grænser, at vi fastholder den situation, vi er i dag, hvor flere rejser ud end ind, hvis man kigger på flygtningekontoen, hvor antallet af familiesammenførte til flygtninge falder, hvor vi fastholder den hjemrejsepolitik, som den tidligere minister Mattias Tesfaye gennemførte med hjemrejseloven, og Hjemrejsestyrelsen har skabt den mest effektive hjemrejsepolitik i Vesteuropa, at vi fastholder det, at vi holder fast i at have et asyltal, der tælles i hundreder og ikke tælles i tusinder, og at vi sørger for at få gang i nogle straksudsendelse, sådan at nogle af de udlændinge, der er dømt for milde domme i gåseøjne, som betyder, at der er nogle hjemlande, der gerne vil tage imod dem, fordi det ikke er voldsomt grove forbrydelser, så kan blive sendt ud, sådan at vores udgifter til fængselsophold for kriminelle udlændinge bliver så lave som muligt, fordi vi får straksudsendt flere.
Det er det, Socialdemokratiet mener er den operationelle, substantielle måde at gøre det, som Borgernes Parti og hr. Lars Boje Mathiesen i dag foreslår at vi skal lægge en plan frem for inden for indeværende år.
Det er at holde fast i den politik, det er at udbygge den politik, og det er – det her er måske det væsentligste – at sørge for, at det lykkes statsministeren at få styrket den brede koalition, der nu er blevet skabt i EU for at lukke de ydre grænser, for at lave et modtagecenter i et tredjeland og se på, om man kan etablere et udrejsecenter ligeså.
Vi startede jo i Socialdemokratiet med at være en paria i de største del af Det Europæiske Fællesskab, da vi foreslog »Retfærdig og realistisk«-udspillet i 2018.
Nu står vi i en situation, hvor et flertal af EU-landene deltager i de formøder, som statsministeren er vært for forud for rådsmøderne, som handler om at få løst det her problem med migration.
Så vi er meget åbne i Socialdemokratiet for at få nedbragt udgifterne til ikkevestlige indvandrere, gerne hurtigere og gerne mere effektivt.
Til gengæld er vi så også glade for, at vi faktisk lykkes med at føre en politik, der gradvis sørger for, at udgifterne til den her gruppe bliver mindre og mindre.
Den politik vil vi fastholde.
Så på baggrund af det vil jeg sige, at vi ikke kan støtte Borgernes Partis beslutningsforslag, men vil holde fast i at føre en politik, der gradvis nedbringer udgifterne til specielt folk fra Mellemøsten og Nordafrika.
Tak for ordet.